মৌলবীসাহেবের পাঠ ও উপদেশে মনোযোগ দেবার অবসর ঘটছিল না আসরের প্রান্তবাসী এই মহিলামহলে। তাদের কাছে বসা চঞ্চল শিশুগুলির সমস্ত মনোযোগ কেন্দ্রিভূত হয়েছে রান্নাঘর থেকে ভেসে আসা হালুয়ার সুগন্ধের দিকেই। ক্ষণে ক্ষণে মায়ের কোল ছেড়ে তাদের কেউ কেউ ছুটে যেতে চায় সেইদিকে। কেউ বা বারে বারে টান লাগায় মায়ের আঁচলটি ধরে, আর কত দেরি আছে ভোজনপূর্ববর্তী এই পাঠসভা শেষ হতে তা জানবার উদগ্র কৌতুহলে।